B. Bugár, podpredseda NR SR: (2004-01-20):
Nech sa páči, pán poslanec. K. Ondriaš, poslanec: Vážený pán predsedajúci, vážený pán minister, dámy a páni. Pripravoval som pozmeňujúce návrhy, ale pretože sa mi nepodarilo získať potrebných 15 podpisov, uvediem aspoň niektoré poznámky. Prvá poznámka. V predloženom vládnom návrhu ústavného zákona konanie vo veci ochrany verejného záujmu a zamedzenia rozporu záujmov nie je jednoznačne uvedená osoba, ktorá má právo podať podnet na začatie rokovania podľa tohto zákona. Mal by ňou byť každý občan Slovenskej republiky. Druhá poznámka. Navrhovaný zákon by sa mal vzťahovať aj na ďalších verejných činiteľov, ktorí v rámci svojej právomoci majú veľký, často neobmedzený prístup k informáciám, rozhodujú o mimoriadne závažných otázkach verejného záujmu. V predloženom návrhu ústavného zákona sú uvedení len niektorí verejní činitelia, ústavní činitelia a vedúci štátnych orgánov, ale chýbajú ich zástupcovia a ďalší funkcionári štátnej správy a funkcionári verejnej správy. Aj títo chýbajúci funkcionári rozhodujú o majetku štátu a majetku miest a obcí a taktiež sú často vystavení silným korupčným tlakom, napríklad námestníci generálneho prokurátora, Slovenskej informačnej služby majú taktiež rozsiahly prístup k informáciám a širokú rozhodovaciu právomoc, ktorá môže byť rovnako zneužitá ako u vedúcich týchto orgánov. Generálni riaditelia sekcií a riaditelia odborov ministerstiev a námestníci vedúcich ústredných orgánov, ktorí nie sú členmi vlády, môžu napríklad dopredu informovať podnikateľské subjekty o legislatívnych a koncepčných zámeroch ministerstva alebo za peniaze predávať informácie do reklamných almanachov. Prednostovia a vedúci odborov krajských úradov majú samostatné kompetencie s veľkou rozhodovacou právomocou v značnom korupčnom prostredí. Predseda, námestníci podpredsedu Štatistického úradu SR majú prvý a neobmedzený prístup k štatistickým údajom štátu, ktoré môžu byť odovzdané jednotlivcom alebo skupinám v rozpore so zákonom. Dekani vysokých škôl po získaní väčších právomocí vysokých škôl môžu byť vystavení silným korupčným tlakom. Navrhovaný zákon by sa mal v celom rozsahu vzťahovať aj na poslancov obcí a poslancov zastupiteľstiev vyšších územných celkov. Primátori a starostovia môžu v prospech seba alebo v prospech svojich blízkych zneužiť v rámci podnikania svoj mandát. Je neprijateľné, aby v zákone boli uvedení starostovia a neboli uvedení primátori. Pôsobnosť ústavného zákona by sa mala vzťahovať aj na predsedov politických strán a politických hnutí. Je všeobecne známe, že politické strany a politické hnutia sú nezákonné, často nezákonne financované zásluhou týchto politických funkcionárov. Tretia poznámka. Pokladám za nesprávne, aby verejný funkcionár bol povinný oznamovať majetkové pomery osôb, ktoré s ním žijú v jednej domácnosti, a nie osoby blízke podľa dedičskej postupnosti, podľa Občianskeho zákonníka. Osoby žijúce v jednej domácnosti nie sú často s verejným funkcionárom v žiadnom príbuzenskom vzťahu, môže to byť len nájomník. Naopak je prirodzené, že verejný funkcionár má záujem hmotne zabezpečiť osoby, ktoré sú s ním v pokrvnom príbuzenstve, napríklad manželka a deti. Štvrtá poznámka. Podľa vládneho návrhu predmetom oznamovacej povinnosti a kontroly verejného funkcionára sú jeho prírastky majetku, ak predstavujú sumu 35-násobok minimálnej mzdy. Táto oznamovacia povinnosť a kontrola verejného funkcionára by mala vychádzať z nezákonných zdrojov, z ktorých boli prírastky nadobudnuté a ktoré by mali byť v zákone taxatívne vymenované. Piata poznámka. V predloženom vládnom návrhu v čl. 8 je uvedené, že niektoré tam uvedené obmedzenia sa vzťahujú na verejného funkcionára, ak je vo funkcii viac ako dva roky a počas tohto obdobia vykonáva niektoré v ústavnom zákone vymenované úkony. Z praxe vieme, že verejný funkcionár je najčastejšie vo významnej funkcii jedno volebné obdobie, ktoré je väčšinou štvorročné. Uvedené ustanovenie v aplikácii zákona v praxi je preto možno obísť najmä, ak verejný funkcionár sa vzdá alebo je zbavený funkcie po jej dlhšom vykonávaní alebo pred uvedeným obdobím. Takýchto obmedzení verejného funkcionára by malo byť viac a nemali by byť závislé od obdobia výkonu jeho funkcie. Šiesta poznámka. Na záver chcem povedať, že som uvítal legislatívnu iniciatívu vlády, parlamentu v tejto právnej veci, i keď zákon v praxi nesplní úplne jeho účel. Je v ňom viac ustanovení, ktoré umožňujú obísť zákon alebo ho zmäkčujú. Moje poznámky aj moje názory by mali ukázať na nedostatky a jeho aplikáciu v praxi. Budem rád, keď si niektoré z týchto myšlienok osvojí aspoň spravodajca. Ďakujem vám za pozornosť.